Diari Oficial de la Generalitat Valenciana


Sumari del DOGV 136, del 22-12-1983 (1983/802562)

DECRET 159/1983, de 7 de desembre, de la Presidència de la Generalitat Valenciana, pel qual s'assigna a la Conselleria de Governació determinades funcions i competències en matèria de justícia.
-------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1983/12/07/159/dof/vci/html**

### Dades del document

Número de DOGV
:   136

Data del DOGV
:   22-12-1983

Secció del DOGV
:   DISPOSICIONS GENERALS

Número del document
:   1983/802562


Data del document
:   07-12-1983

Organisme emissor
:   Presidència de la Generalitat

Tipus de document
:   Decret

Decret 159/1983, de 7 desembre, de la Presidència de la Generalitat Valenciana, pel qual s'assigna a la Conselleria de Governació determinades funcions i competències en matèria de justícia.  
L'Estatut d'Autonomia de la Comunitat Valenciana, aprovat per Llei Orgànica 5/82, d'1 de juliol, atribueix a la Generalitat una sèrie de competències en matèria de justícia, que apareixen en alguns preceptes d'aquell, uns dels quals fan referència estrictament a l'Administració de Justícia, com són els articles 23.1, 39, 1.ª, 2.ª i 3.ª; d'altres, concretament l'article 31.2 i 3, al dret civil valencià i dret processal que derive de les seues particularitats; i, finalment, l?article 41 als Notaris i Registradors de la Propietat i Mercantils, funcionaris que tradicionalment depenien del Ministeri de Justícia.   
Aquestes competències no estan subjectes, en principi, a cap procés de transferències, encara que alguna d'aquestes depenga del que s'establesca en una futura llei orgànica del Poder Judicial, per la qual cosa han de començar a ser exercides, i en aquest sentit cal assignar a alguna Conselleria les funcions inherents a aquestes competències, sobretot quant a la gestió o tramitació d'expedients, atés que les facultats de resolució o informe, si convé, han de quedar reservades al Govern Valencià o Consell, no sols per la importància d'aquestes, sinó perquè en alguns supòsits ho exigeix expressament el mateix Estatut, com és el cas de l'article 41, en relació als nomenaments de Notaris i Registradors de la Propietat i Mercantils.   
Dins de l'actual distribució de funcions en el Consell, la Conselleria de Governació sembla la més escaient per a assumir aquestes competències, per més que pel que fa algunes d'aquestes, com pot ser la relativa al desenvolupament del dret civil valencià, per la seua trascendència han de tenir un tractament especial, que serà concretat més endavant.   
Queden fora de l'àmbit d'aquest Decret aquelles competències la concreció de les quals depenga del que diga la futura llei orgànica del Poder Judicial, com són les inclòses a l'article 39, 1.ª y 3.ª, relatives, respectivament, a les facultats que aquella llei atribuesca al Govern de l'Estat, i a coadjuvar en l'òrganització dels Tribunals consuetudinaris i tradicionals, i en especial en el Tribunal de les Aigües de l'horta valenciana i en la instal·lació dels Jutjats.   
En atenció a aquests motius, i d'acord amb les atribucions que em confereix l'article 7.é, 12, del Reglament de Règim Interior del Consell de la Generalitat Valenciana, aprovat per Decret de 3 de desembre de 1982,   
DECRETE:   
Article 1.r  
S'assignen a la Conselleria de Governació les funcions següents:   
1.ª Tramitar l'expedient per tal d'instar de l'òrgan competent la convocatòria dels concursos i oposicions per a cobrir les places vacants de Magistrats, Jutges, Secretaris Judicials i la resta del personal al servei de l'Administració de Justícia, d'acord amb el que disposa la Llei Orgànica del Poder Judicial, i fer tot allò necessari per tal de dur a efecte el que disposa l'article 23.1 de l?Estatut d'Autonomia.   
2.ª Intervenir en la delimitació de les demarcacions territorials dels òrgans jurisdiccionals en el territori i la localització de la capitalitat, recaptant les informacions necessàries per a la instrucció de l'expedient corresponent a aquests efectes, instruir-lo i elevar la proposta que hi escalga.   
3.ª Tramitar tot allò que fa referència al nomenament de Notaris i Registradors de la Propietat i Mercantils, i una vegada efectuat el nomenament comunicar-lo a la Direcció General respectiva del Ministeri de Justícia, fent tot el necessari per a la publicació al Diari Oficial de la Generalitat Valenciana, i prendre raó de les preses de possessió que li siguen comunicades.   
4.ª Obtenir les dades i la documentació necessàries per a informar sobre les alteracions en les demarcacions corresponents a Notaris i Registradors de la Propietat i Mercantils, i elaborar l'informe que siga sol·licitat per l'òrgan competent per a aprovar aquestes demarcacions, i en general practicar o gestionar tot allò que calga en relació amb les competències atribuïdes per l'article 41 de l?Estatut d'Autonomia.   
5.ª Participar en els estudis per a l'elaboració de les normes relatives a la conservació, modificació i desenvolupament del dret civil valencià i de les normes processals que deriven de les particularitats d'aquest.   
Article 2.n  
A la Conselleria de Governació, i a través de la corresponent unitat integrada en l'estructura orgànica, correspondrà en general la incoació i la tramitació dels expedients relatius a les matèries esmentades en l?article anterior, el registre, l?arxiu i la custòdia de la documentació corresponent i l'elaboració de propostes de resolució, nomenaments o informes que el Conseller de Governació elevarà, en qualsevol cas, al Govern Valencià o Consell, perquè aquest adopte la resolució que escaiga, verifique el nomenament o emeta l'informe sol·licitat.   
Article 3.r   
El Conseller de Governació assignarà provisionalment les competències i funcions esmentades en l'article 1.r a l'òrgan dels serveis centrals de la Conselleria de Governació que estime convenient, sense perjudici de la ulterior creació de l'òrgan que, inclòs en l'estructura orgànica, haja d'exercir aquestes funcions.   
Article 4.t   
Aquest Decret entrarà en vigor l'endemà de ser publicat al Diari Oficial de la Generalitat Valenciana.   
València, a 7 de desembre de 1983.   
El President de la Generalitat,  
JOAN LERMA I BLASCO


Còpia Permalink ELI